text: Ekstra billetter til Sønderborg Sommer Revy
  20 juli 2014 kl. 10.47
  Sønderborg Sommer Revy lukker den kommende uge årets forestillinger. Og der er netop sat 300 billetter til salg til de sidste fire aftener.
  Billetterne dækker over onsdag, torsdag, fredag og revyens sidste aften lørdag. Lørdag alene er der sat 75 billetter til salg. De er kommet i overskud, fordi sponsorerne ikke har kunnet besætte alle pladser grundet sommerferie. Og netop lørdag aften er noget specielt.
  - Der er jo tradition for, at rammerne er lidt løsere, og at replikkerne er lidt friere. I det hele taget sker der sommetider ting og sager, der ikke er helt efter manuskriptet. Vi har da før haft besøg på scenen den sidste aften af Peter Brixtofte, Richard Ragnvald, en kamel, en hest og andre kendte figurer, fortæller revychef Leif Maibom.
  Han optræder selv sammen med Flemming Jensen, Jeanne Boel, Trine Gadeberg, Jens Andersen og Thomas Pakula. Sammen har de spillet for fulde huse. Revyen har haft en belægning på 95 procent i år.
  Læs mere om revyen her
  